ગુલાબને બ્લ્યુ રંગ આપવામાં વિગ્નાનીઓને જે લમણાંઝિંક કરવી પડે છે એવી કડાકૂટ તેને લાલ, પીળો અને કાળો રંગ આપતી વખતે નહોતી કરવી પડી. બ્લ્યુ ગુલાબનું આમ તો જોકે ઘણું મહત્ત્વ છે, કારણ કે તે બાઇબલ સાથે સંકળાયેલું છે. ઘણી નિષ્ફળતા પછી ત્રણેક વર્ષ પહેલાં બ્લ્યુ ગુલાબ બનાવવામાં જે સફળતા મળી તે પછી એવું માનવામાં આવી રહ્યું છે કે હવે ખરેખર બ્લ્યુ ગુલાબ પેદા કરી શકાશે. મજાની વાત એ છે કે ગુલાબનો આ બ્લ્યુ રંગ કોઈ ફૂલના જીનમાંથી નહિ, પણ માનવજીનમાંથી વિકસિત થયો છે. ઘણી વૈગ્નાનિક શોધોમાં બન્યું છે તેમ અ શોધ પણ યોગાનુયોગ જ થઈ હતી. અમેરિકામાં ટેનેસી ખાતે કેન્સર અને અલ્ઝાઇમર જેવા રોગોની દવાઓનું સંશોધન થઈ રહ્યું હતું ત્યારે ત્યારે આ જીન હાથ લાગ્યો હતો. બધું કઈ રીતે બન્યું એની બહુ લાંબી વાત છે, પણ ટૂંકમાં કહીએ તો બ્લ્યુ ગુલાબ પેદા કરવાનો રસ્તો વૈગ્નાનિકોને મળી ગયો છે. જોકે આ ક્ષેત્રે હજી ઘણું કામ કરવાનું બાકી છે, પણ આવનારાં વર્ષોમાં બજારમાં બ્લ્યુ ગુલાબ મળતાં થઈ જશે એ નિશ્ચિત છે. બ્લ્યુ ગુલાબ હવે માત્ર કલ્પનાનો વિષય નથી રહ્યો.